La Casa de Cultură "Platon Pardău" din Vatra Dornei va avea loc miercuri, 13 martie 2024, începând cu ora 16:00, spectacolul "Mărțișor muzical", în care vor evolua Grupul Vocal "Flori Bucovinene", prof. Cătălina Negrea-Baltaru, care este coordonatoarea grupului vocal dornean, și suceveanca Laura Olteanu, una dintre cele mai cunoscute interprete de muzică populară, omul care a demonstrat că talentul, însoţit de multă muncă, perseverenţă şi voinţă, duce la cea mai înaltă treaptă a succesului.
Laura Olteanu a devenit celebră pe întreg mapamondul cu piesa "Acasă-i România", care a depășit 40 de milioane de vizualizări pe YouTube. Spectacolul va fi prezentat de Denisa Mujdei. "Mama, cea mai puternică dovadă de iubire; Femeia, cea mai importantă piesă din Galaxie; Soția, cea mai puternică aliată a lui Dumnezeu; Sora, cea mai bună prietenă din lume; Bunica, cea mai iubitoare ființă", este o scurtă prezentare făcută de organizatori, pentru ca publicul să știe că artiștii le vor dedica femeilor: mame, soții, surori, bunici etc. piese muzicale îndrăgite, celebrând, împreună, feminitatea. "Mărțișor muzical", un spectacol care exprimă respectul și aprecierea față de toate femeile din viața noastră, un eveniment-sărbătoare a lunii martie, a primăverii, ce se va desfășura miercuri, la Casa de Cultură "Platon Pardău" din Vatra Dornei. Intrarea este liberă!